Je Ameys, sire de Monfacon, faiz savoir à touz ces qui ces lettres verront que je tien de mon chier oncle Jeham, conte de Bourgoigne et signour de Salins, en fié et en chasement Willafens et les appendises, en acroissance dou fié que je tient de luy, ce est assavoir de IIc livres que il m’a assis de panre chascun an aus chadieres de son puis de Salins, c’est à chascun respons X livres; et se aucune chose an defailloit, li derriers respons rendroit toute la deffaillance des devantdites doux cenz livres; desquelles doux cenz livres li cuens Estenes, ses peres, me donna C livres de rente en fié et en chasemant, à tenir permaignablemant, à moy et à mes hoirs qui de mon cors itront, lequel dom des devantdites cenz livres li devantdit Jeham, mes oncles, me conferma; et assiment lidiz Jehans me dona les autres cent livres, à tenir permaignablement, à moy et à mes hoirs qui de moy istront, en toil maniere que je, li devantdit Amey, tien dou devantdit Jeham, conte de Bourgoigne, mon oncle et signour de Salins, le devantdit Willafens et les appendises rendables à luy, tant come il vivra. Et s’il avenoit chose que il trespessat de cest siegle, je ou my oir le devons tenir de ses hoirs de plain fié. Et [si] par aventure avenoit que je murise senz hoir de mon cors, li devantdiz chastiaux, c’est [assavoir] Willafens et les appendises et les doux cenz livres de rente doivent au devantdit Jeham, mon oncle, ou à ses hoirs, en teil meniere repairier que il, ou sui hoir qui vorront ravoir le devantdit chastel de Willafens, seront tenuz de rendre douz cent livres d’estevenans à moy ou à mon comandement, pour faire ma velenté, ou à ces en cui main je leroie le chastel [et] les devandites douz C livres, ne autrement il ne sui hoir ne puet ravoir le devantdit chastel. Et pour ce que ceste chose soit ferme et estauble, je, li devantdit Amey, sires de Monfacon, ay seellé ces lettres de mon seel, qui furent faites en l’an de l’incarnation Nostre Signour M CC et quarante et doux, au mois de marz.